Unitys fornemste opgave er så, at samle de her genbrugelige koder og systemer i en lækker pakke, så det i sidste ende bliver et værktøj til at bygge spil. Og gerne et værktøj, som er så nemt og kraftfuldt, at mange har lyst til at bruge det.

Og ligesom når man bygger huse, så er det sjældent en enkelt person, der laver et helt spil fra bunden. Unity er i konstant dialog med de spiludviklere, der bruger motoren til at bygge spil på.

- Arbejdsfordelingen er sådan, at vi i høj grad bygger et værktøj, som man kan udtrykke sig på. Og vi kan ikke lave vores produkt godt, hvis ikke vi samarbejder meget med vores kunder. Der er heller ikke en klart optrukket grænse mellem, hvor vores motor slutter, og spillet begynder, så derfor er vi bare nødt til at være åbne for at samarbejde, siger Peter Andreasen.

Får computeren til at overholde Newtons love

Det mest centrale for at Unity får dit iPad-spil til at fungere, som det skal, er at alle de forskellige dele af Unity kan tale sammen. Grafikmotoren skal vise den rigtige grafik på skærmen, mens lydmotoren spiller den rigtige lyd.

Ud over grafik og lyd kan Unity også simulere fysikkens love og få det til at virke sådan, at alt i computerspillets verden har en troværdig, fysisk vægt bag sig. Fysiksimulationen er en oversættelse af Newtons love til kode.

- Det går ikke, hvis fysikmotoren siger, at en kasse skal falde ned fra bordet, hvis grafikmotoren ikke kan tegne det, og lydmotoren ikke kan afspille lyden af det. Derfor er det vigtigt, at alle delene arbejder sammen, siger Peter Andreasen.

Og det er her, at Unitys største fordel for små spilskabere er, hvis man spørger virksomheden selv. Du behøver ikke være ekspert i alle aspekter af spiludvikling for at lave et spil - du kan bruge de basiselementer, som Unity giver dig, til at lave alt det, du måske er mere usikker omkring.